ΓΡΑΠΤΗ ΕΡΩΤΗΣΗ P-3677/97 υποβολή: Georg Jarzembowski (PPE) προς την Επιτροπή (10 Νοεμβρίου 1997)

Θέμα: Παρεμπόδιση της ελεύθερης κυκλοφορίας εμπορευμάτων και προσώπων λόγω απεργιακών εκδηλώσεων

Στην εσωτερική αγορά διασφαλίζεται ιδιαίτερα η ελεύθερη κυκλοφορία προσώπων και εμπορευμάτων (πρβλ. απλώς το άρθρο 7Α παρ. 2 ΣΕΚ). Σύμφωνα με το άρθρο 5 ΣΕΚ τα κράτη μέλη λαμβάνουν κάθε γενικό ή ειδικό μέτρο κατάλληλο να εξασφαλίσει την εκπλήρωση των υποχρεώσεων που απορρέουν από τη Συνθήκη. Έργο της Επιτροπής είναι να διασφαλίζει την ομαλή λειτουργία της κοινής αγοράς (άρθρο 155 ΣΕΚ) και κατά συνέπεια η Επιτροπή οφείλει, σύμφωνα με το άρθρο 169 ΣΕΚ, να ενεργεί αυτεπαγγέλτως όταν κρίνει ότι ένα κράτος μέλος παραβιάζει ενδεχομένως τις κοινοτικές υποχρεώσεις. Με βάση τα ανωτέρω ερωτώ την Επιτροπή:

1. Συμμερίζεται η Επιτροπή την άποψή μου ότι οι απεργιακές εκδηλώσεις των οδηγών των φορτηγών στη Γαλλία παρακωλύουν ουσιαστικά την ελεύθερη κυκλοφορία εμπορευμάτων και προσώπων και ιδίως τις διαμετακομιστικές μεταφορές στην ΕΕ; Ποιά είναι τα μέτρα τα οποία έλαβε η Επιτροπή, με αφορμή παρόμοιες απεργιακές εκδηλώσεις στο παρελθόν, προκειμένου να διασφαλίσει στο μέλλον την απρόσκοπτη διεξαγωγή διαμετακομιστικών μεταφορών μέσω Γαλλίας;

2. Παραβιάζει, κατά την Επιτροπή, ένα κράτος μέλος τις κοινοτικές υποχρεώσεις του, όταν δημιουργεί ή διατηρεί διοικητικές πρακτικές ή όταν υπάρχει σε αυτό το κράτος μέλος νομολογία σύμφωνα με την οποία δεν αντιμετωπίζεται με όλα τα δυνατά μέτρα αστυνόμευσης και τάξης; ο αποκλεισμός των οδικών αρτηριών μεγάλων αποστάσεων και σημείων διελεύσεως συνόρων του εν λόγω κράτους μέλους στο πλαίσιο εργατικών κινητοποιήσεων;

3. Εφόσον η απάντηση της ερώτησης ως προς το σημείο 2 εξαρτάται, κατά τη γνώμη της Επιτροπής, από τη διάρκεια και την ένταση της διατάραξης των διαμετακομιστικών μεταφορών, ερωτώ, πότε εξαντλείται το όριο από το οποίο και πέρα το αντίστοιχο κράτος μέλος παραβιάζει τη Συνθήκη;

4. Σε περίπτωση που κινείται από την Επιτροπή η διαδικασία παραβίασης της Σσυνθήκης, θα υποστηριχθούν οι πολίτες και οι επιχειρήσεις της Ένωσης που πλήττονται από τον αποκλεισμό, προκειμένου να επιτύχουν την ικανοποίηση των απαιτήσεων για καταβολή αποζημιώσεων από το εν λόγω κράτος μέλος;

5. Θεωρεί η Επιτροπή ότι επιβάλλεται η θέσπιση ειδικών ρυθμίσεων για τα προαναφερθέντα προβλήματα σε επίπεδο πρωτογενούς και παραγώγου δικαίου;

Απάντηση του Μ. Kinnock εξ ονόματος της Επιτροπής (18 Δεκεμβρίου 1997)

Η Επιτροπή γνωρίζει τις δυσμενείς συνέπειες από τους αποκλεισμούς του οδικού δικτύου, κατά τη διάρκεια της απεργίας των Γάλλων οδηγών φορτηγών αυτοκινήτων, επί της ελεύθερης διακίνησης ατόμων και αγαθών στην Ευρώπη. Η Επιτροπή παρενέβη σε κάθε περίπτωση έγκαιρα, όποτε εκδηλώνονταν αποκλεισμοί κατά τον χρόνο που πέρασε, ζητώντας από τις γαλλικές αρχές να πάρουν όλα τα ενδεδειγμένα μέτρα για να εξασφαλιστεί η ελεύθερη κυκλοφορία των οδικών μεταφορέων και των επιβατών, όπως το επιβάλλει η Συνθήκη της ΕΚ. Επιπλέον, ενώ η Κοινοτική νομοθεσία δεν υποχρεώνει τα Κράτη μέλη να αποζημιώνουν τις ζημίες που υφίστανται οι εταιρείες μεταφορών από τις αναταραχές βιομηχανικών κλάδων, η Επιτροπή σε γραπτά και προφορικά της διαβήματα έδινε κατ'επανάληψη έμφαση στην ανάγκη να παρασχεθεί από τη γαλλική κυβέρνηση άμεση και ικανοποιητική αντιστάθμιση εκ μέρους των αρχών. Μέχρι να προσαρμοστεί η Κοινοτική νομοθεσία, η υποχρέωση καταβολής αποζημιώσεων συνεχίζει να αποτελεί αντικείμενο εθνικής νομοθεσίας.

Η Επιτροπή λαμβάνει υπόψη της όλα τα στοιχεία και τις περιστάσεις προκειμένου να εκτιμήσει κατά πόσο κάποιο Κράτος μέλος τηρεί τις Κοινοτικές του υποχρεώσεις.Για μια τέτοια αξιολόγηση ιδιαίτερο βάρος δίδεται στην ένταση και τη σοβαρότητα των προσπαθειών που κατέβαλε το Κράτος μέλος για την επίλυση των προβλημάτων. Δεν προβλέπεται κανένα ποσοτικό μέτρο σχετικά στον Κοινοτικό νόμο.

Η Επιτροπή προβληματίζεται για τη σκοπιμότητα πρόσθετων Κοινοτικών μέτρων διαχείρισης και αντιμετώπισης των συνεπειών που προκύπτουν από την καταστρατήγηση του δικαιώματος για ελεύθερη διακίνηση, και θα το γνωστοποιήσει σε εύθετο χρόνο και με τον συνήθη τρόπο.